**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2015 m. LIEPOS 30 d. sprendimo nr. t2-185 „DĖL KLAIPĖDOS MIESTO SAVIVALDYBĖS NEFORMALIOJO VAIKŲ ŠVIETIMO MOKYKLŲ IR FORMALŲJĮ ŠVIETIMĄ PAPILDANČIO UGDYMO MOKYKLŲ VEIKLOS ORGANIZAVIMO TVARKOS APRAŠO PATVIRTINIMO“ pakeitimo“**

1. **Projekto rengimą paskatinusios priežastys.** Šis sprendimo projektas parengtas, siekiant patikslinti nuostatas, susijusias su atvejais, kada nustatytas mokestis už neformalųjį vaikų švietimą yra nemokamas neformaliojo vaikų švietimo mokyklose ir formalųjį švietimą papildančio ugdymo mokyklose.
2. **Parengto projekto tikslai ir uždaviniai.** Sprendimo projekto tikslas – patikslinti tėvų atlyginimo mokėjimą, kai ugdymas vyksta nuotoliniu būdu. Uždavinys – nustatyti, kad atlyginimo mokėti už teikiamas neformaliojo vaikų švietimo paslaugas nereikia, jeigu ugdymas vyksta nuotoliniu būdu.
3. **Kaip šiuo metu yra teisiškai reglamentuojami projekte aptarti klausimai.** Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašo, patvirtinto Klaipėdos miesto savivaldybės tarybos 2015-07-30 sprendimu Nr. T2-185, priedo 42 punktu nustatyta, kad atlyginimas už neformalųjį vaikų švietimą nemokamas 7 atvejais, jeigu: 1) asmuo pateikė Mokyklai ar Centrui pažymą: iš bendrojo ugdymo mokyklos – kad mokinys gauna nemokamą maitinimą, iš ikimokyklinio ugdymo įstaigos – kad vaiko šeima gauna socialinę pašalpą; 2) Savivaldybės administracijos vaiko gerovės komisijos teikimu Savivaldybės administracijos direktorius priėmė sprendimą dėl minimalios priežiūros priemonės (lankyti neformaliojo švietimo programą) skyrimo vaikui; 3) vaikas auga globos namuose, Šeimos gerovės centro padaliniuose (dienos centre, laikinos globos centre ir pan.) jam teikiama pagalba ir apie tai pateikė patvirtinantį dokumentą; 4) vaikas auga daugiavaikėje šeimoje ir pateikė tai patvirtinančius dokumentus; 5) mokinių vasaros atostogų metu, jei nedalyvauja vykdomose mokomose arba iš dalies mokomose programose, kursuose, stovyklose ir kt.; 6) įstaiga nevykdo veiklos dėl objektyvių priežasčių; 7) yra sunki šeimos materialinė padėtis dėl laikinai susidariusių aplinkybių ir Savivaldybės administracijos direktoriaus įsakymu sudaryta komisija priėmė sprendimą dėl atleidimo nuo mokesčio.
4. **Kokios numatomos naujos teisinio reglamentavimo nuostatos ir kokių rezultatų laukiama.** Šiuo sprendimo projektu teikiamas 42 punkto papildymas 8 papunkčiu, nustatant, kad atlyginimas už neformalųjį vaikų švietimą nemokamas, jeigu vaikas neformaliojo švietimo veiklose dalyvauja nuotolinio mokymosi būdu. Tokį būdą įstaigos gali taikyti epidemijos, pandemijos, karantino metu, esant ekstremalioms situacijoms (labai aukšta arba labai žema lauko ar patalpų temperatūra, vandentiekio ar šilumos tinklų avarija, didelis oro užterštumas ir kt.). taip pat siekiama sudaryti galimybė vaikams, turintiems sveikatos problemų, judėjimo negalią, kai jie negali būti organizuojamų veiklų vietose, dalyvauti užsiėmimuose nuotoliniu būdu.
5. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų priimto sprendimo pasekmių nenustatyta.
6. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.
7. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Šis sprendimo projektas buvo aptartas su Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų vadovais, Klaipėdos miesto savivaldybės administracijos specialistais.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Klaipėdos miesto savivaldybės administracija, parengė Švietimo skyriaus specialistė Sigita Muravjova.

**10. Kiti reikalingi pagrindimai ir paaiškinimai.** Nėra.

PRIDEDAMA:

1. Projekto lyginamasis variantas, 1 lapas.
2. Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja

 Laima Prižgintienė